**ELŐTERJESZTÉS**

**A KÉPVISELŐ-TESTÜLET**

**2020. június 30-i rendes ülésére**

**Előterjesztés**

**Telki piac üzemeltetési kérdései**

A napirendet tárgyaló ülés dátuma: 2020.06.30.

A napirendet tárgyaló ülés: Pénzügyi Bizottság, Képviselő-testület

Az előterjesztést készítette: jegyző

Előterjesztő: Polgármester

A napirendet tárgyaló ülés típusa: nyílt / zárt

A napirendet tárgyaló ülés típusa: rendes / rendkívüli

A határozat elfogadásához szükséges többség típusát: egyszerű / minősített

A szavazás módja: nyílt / titkos

**1.Előzmények**, különösen az adott tárgykörben hozott korábbi testületi döntések és azok végrehajtásának állása: ------

**2. Jogszabályi hivatkozások**:

**3.Költségkihatások és egyéb szükséges feltételeket, illetve megteremtésük javasolt forrásai:**

Nincs

**4. Tényállás bemutatása:**

Telki község Önkormányzata 2013. december 30-án megállapodást írt alá a Hambuch Bt-vel a Telki Pajta épületében helyi termelői piac üzemeltetéséről.

A megállapodás főbb rendelkezései:

*,,A termelői piac* ***fenntartója*** *Telki község Önkormányzata telki község lakóinak jó minőségű élelmiszerrel történő ellátása, valamint a lokális termelés elősegítése érdekében időszaki helyi termelői piacot – továbbiakban Piac –­ hoz létre.*

*A Piac megfelelő működése érdekében Fenntartó megbízza* ***Üzemeltetőt*** *( a Hambuch Bt-t ) , hogy az időszakos helyi termelői piacot üzemeltesse.*

*Fenntartó és Üzemeltető megállapodnak abban, hogy a Piac működésére vonatkozóan házirendet készítenek és fogadnak el, melyben a működés alapvető szabályait rögzítik. Fenntartó hozzájárulását adja, hogy Üzemeltető a Piac működésére vonatkozóan a házirend mellett további szabályokat állapítson meg, ezek azonban értelemszerűen nem lehetnek ellentétesek a házirenddel, illetve semmiképp nem akadályozhatják annak érvényre jutását, vagy nem változtathatják meg a Piac alapvető küldetését.*

*Fenntartó hozzájárulását adja, hogy az Üzemeltető a piacon megjelenő kistermelőkkel egyedi szerződést kössön, mely szerződésben rögzítésre kerül, hogy a rendezvény kiállítóinak és árusainak felelőssége az élelmiszer higiénia garantálása, – felszólítás esetén – az áruk származási helyének igazolása, permetezési naplók, vizsgálati igazolások, szükség esetén szakhatósági engedélyek beszerzése, a rájuk vonatkozó nyugta- vagy számlaadási kötelezettség teljesítése.*

*Üzemeltető a piacon megjelenő kistermelőktől, kereskedőktől és kiállítóktól a házirendben meghatározott célú és mértékű díjat szed. A beszedett díj Üzemeltetőt illeti.*

*Üzemeltető a közterület használatáért Fenntartónak díjat fizet, melynek mértéke alkalmanként 3.000 Ft + áfa.*

*Fenntartó hozzájárulását adja, hogy a Hambuch Bt. külön megállapodás alapján megbízza a Kokukk Egyesületet a Piac szervezési, lebonyolítási és ellenőrzési feladatainak ellátásával, mely megbízás tartalmáról egymással szerződést kötnek.*

**A kereskedelemről szóló 2005. évi CLXIV. törvény értelmében**

***Helyi termelői piac****olyan piac, ahol a kistermelő a piac fekvése szerinti megyében, vagy a piac 40 km-es körzetében, vagy Budapesten fekvő piac esetében az ország területén bárhol működő gazdaságából származó mezőgazdasági, illetve élelmiszeripari termékét értékesítheti.*

Helyi termelői piac **olyan területen**tartható, amely erre a célra területhasználati hozzájárulással rendelkezik.

**Piac***:* meghatározott értékesítési forma, értékesítési hely, olyan épület, épületegyüttes vagy terület, ahol állandó vagy rendszeres jelleggel többen általában napi, esetenként heti rendszerességgel folytatnak kiskereskedelmi tevékenységet;

A helyi termelői piac létesítéséhez, működéshez kapcsolódó feltételek:

A helyi tervelői piac létesítéséhez **nem szükséges** **engedély**, az üzemeltetésére irányuló szándékot a fenntartónak a piac helye szerint illetékes települési jegyzőnél, kell bejelentenie.

A feltételeket tekintve nem kötelező a területet szilárd burkolattal ellátni. Nem előírás az ivóvízzel való ellátás biztosítása, amennyiben a munkaeszközök tisztítása, fertőtlenítése nem a helyi termelői piac helyén történik (és az értékesítés jellegéből adódóan nem válhat szükségessé), és ha van illemhely, ott biztosított az ivóvíz minőségű folyóvizes kézmosási lehetőség.

A helyi termelői piac területén **biztosítani kell**

* a hulladékgyűjtő és tároló edények rendszeres tisztítását és szükséges esetén fertőtlenítését,
* közcsatorna hiányában a keletkezett szennyvíz higiénikus összegyűjtését és eltávolítását,
* vadon termett gomba értékesítése esetén a gomba-szakellenőr részére a gombavizsgálathoz megfelelő méretű természetes és mesterséges megvilágítású helyet, az elkobzott gomba elhelyezésére szolgáló megfelelő méretű és biztonságosan zárható hulladékgyűjtő edényt.

A helyi termelői piac üzemeltetőjének napi **nyilvántartást kell vezetnie** a piacon árusító kistermelő

* nevéről és címéről,
* gazdasága, illetve a termelés és előállítás helyéről,
* regisztrációs számáról,
* árusított termékekről.

A nyilvántartást köteles az helyi termelői piac üzemeltetője 60 napig megőrizni és az ellenőrző hatóság kérésére bemutatni.

A Telki helyi termelői piac kétheti rendszerességgel működik a Telki Pajta épületében.

A Piac üzemeltető Kokukk Egyesület tájékoztatása alapján a piac területén az alábbi termékek árusítására kerül sor: zöldség, gyümölcs, gomba, virág, tej-és tejtermék, füstöltárú, mézáru, lekvár, pékáru, szövetárú.

Az árusok nagy része a település 40km -es körzetéből érkezik, de van több olyan árus is, aki távolabbról érkezik. Az árusok jellemzően mezőgazdasági őstermelők.

**A vásárokról és a piacokról szóló** [**55/2009. (III. 13.) Korm. rendelet**](http://njt.hu/) **fogalommeghatározása szerint:**

***fenntartó****:*a vásár, piac, illetve a bevásárlóközpont helyszínéül szolgáló terület, ingatlan tulajdonosa, bérlője vagy más jogcímen használója, aki a vásáron, piacon, illetve a bevásárlóközpontban kereskedelmi tevékenységet folytatók részére a helyhasználatot biztosítja, és aki a vásár, piac, illetve a bevásárlóközpontban kereskedelmi tevékenységet folytatók részére a kereskedelmet kiszolgáló szolgáltatási tevékenység folytatásáért felelős;

***Üzemeltető****:*a fenntartó vagy a fenntartó által kijelölt, a vásár, piac, illetve a bevásárlóközpont vezetését, illetve annak működtetésével kapcsolatos feladatokat ellátó személy, aki a fenntartó nevében eljárni jogosult;

2019. évben az önkormányzat önálló intézményt hozott létre Kodolányi János Közösségi Ház és Könyvtár megnevezéssel, amely intézménynek helyt adó Telki Petőfi u 2-4. szám ( Telki 83 hrsz ) ingatlanvagyon az intézmény működéséhez szükséges vagyonnak minősül, melynek esetében az önkormányzati fenntartású intézmények működéséhez szükséges helyiség, intézményi vagyon felett a bérbeadási jogokat az intézményvezető gyakorolja. A Kodolányi János Közösségi Ház és Könyvtár esetében a Közösségi Ház vezetője.

Tekintettel arra, hogy a Termelői Piacnak helyt adó Telki, Petőfi u. 2-4. szám alatti ingatlan területe feletti bérbeadói jog gyakorlása a Közösségi Ház intézményvezetőjének hatáskörébe tartozik, így a piac üzemeltetésére szóló **megállapodás felülvizsgálata szükséges**.

A felülvizsgálat keretében két kérdést kell megvizsgálni:

1. A termelői piac fenntartói és üzemeltetői személyének esetleges módosítása és
2. A termelői piacnak helyt adó ingatlan helyiség használati konstrukciójának kérdése

A helyiség használat keretében az intézmény hasznosítására a **Közösségi Ház vezetője** a mindenkor érvényes újonnan kidolgozott **helyiségbérleti szabályok** alapján kerülhet sor, az abban meghatározott szabályok és díjtételek keretében, azzal, hogy a bérbeadói jogokat az intézmény vezetője gyakorolja.

A fenntartó és üzemeltető személyében történő módosítás keretében javaslatot teszünk arra, hogy a piac fenntartója és üzemeltetője ne váljon el, azonos személy vagy szervezet legyen, a Telki Önkormányzat, mint fenntartó kezdeményezi a fenntartói szerepből történő kiválását.

A fenntartói és üzemeltetői szerep keretében a feladat és felelősségi körök ténylegesen azon szervezetnél tudnak összpontosulni, aki a piac üzemeltetés ténylegesen ellátja.

Javaslom ezért a Képviselő-testületnek a Piac üzemeltetésére vonatkozó megállapodás felmondását és a piac üzemeltetésére vonatkozó egyeztetések lefolytatását a Hambuch Bt-vel és a Kokukk Egyesület képviselőivel.

Telki, 2020.június 19.

 Deltai Károly

 polgármester

**Határozati javaslat**

**Telki község**

**Képviselő-testülete Önkormányzat**

**/2020.(VI. ) Önkormányzat határozata**

**Telki piac üzemeltetési kérdései**

1.Telki község Önkormányzat Képviselő-testülete kezdeményezi a Hambuch Bt-vel és a Kokukk Egyesülettel kötött Piac üzemeltetésre vonatkozó megállapodás megszüntetését az intézményi helyiséghasználat rendszerében történt módosítás miatt.

2.Egyben további egyeztetést kezdeményez a Piac Üzemeltető Hambuch Bt-vel és a Kokukk Egyesülettel a üzemeltetés további kereteiről, új megállapodás megkötéséről.

**Felelős:** Jegyző

**Határidő:** 2020. augusztus 31.